Trez chiers et bien amez: par nostre ordonnance et commandement les gens de nostre conseil et de nos comptes à Dijon ont envoyé devers vous nostre amé et féal escuyer, pannetier et chastelain de Saulx Jehan de Masilles, pour la cause et ainsi que le sçavez assez; lequel de Masilles, à son retour devers nous, nous a fait rapport de la réponse que avez faite par escript ausd. de nostre conseil et des comptes, et aussi de ce que lui a esté dit et déclaré de bouche, dont nous vous mercions et recognoissons le bon vouloir que tousjours avez eu à nous n’est pas défailly; et pour ce que de présent à l’occasion des grandes mutations qui sont ou royaume, est apparent que guerres et division se sourdent et mettent sus, nous escripvons présentement devers vous, et vous requérons en mandant neantmoins que soyez, envers nous et notre trez chier et trez amé fils le comte de Charollois, comme toujours avez esté, sans vous changier, ne desmouvoir. Et vous sçavez que par cy-devant ne vous avons pas failly, ains vous avons secourus et aidiez à vos grands besoings, et sommes en voulenté de faire, au plaisir Dieu; et s’il vous survient aucunes choses par quoy vous soit besoing d’avoir nostre ayde et secours, soyez sur que nous advertis y pourverions par telle manière que à notre povoir soyez préservez de dommage et oppressions. Et se nouvelles vous surviennent dignes de escrire, les nous signifiez à toute diligence, trez chiers et bien amez, le Saint-Esperit soit garde de vous. Escript en notre ville de Brouxelles, le XXII jour d’avril mil quatre cens soisante cinq, aprez Pasques. Signé de Molesmes.